**1 Ioan – llythyr am gariad.**

**1 Ioan 3 (21-24)**

*Ffrindiau annwyl, os ydy'r gydwybod yn glir gallwn sefyll yn hyderus o flaen Duw. 22 Gan ein bod yn ufudd iddo ac yn gwneud beth sy'n ei blesio, bydd yn rhoi i ni beth bynnag ofynnwn ni amdano. 23 A dyma'i orchymyn e: ein bod ni i gredu yn enw ei Fab, Iesu y Meseia, a charu'n gilydd yn union fel y dwedodd wrthon ni. 24 Mae'r rhai sy'n ufudd iddo yn byw ynddo, ac mae ei fywyd e ynddyn nhw. A dŷn ni'n gwybod fod ei fywyd e ynon ni am ei fod e wedi rhoi'r Ysbryd i ni.*

..........

Adnod 21: Eto mae Ioan yn cyfeirio at ei *ffrindiau annwyl* wrth sgwennu. Yn 2:28 fe ddarllenon ni, *Felly, blant annwyl,* ***glynwch wrth Iesu****. Wedyn, pan ddaw yn ôl i'r golwg gallwn fod yn gwbl* ***hyderus****, a heb ddim cywilydd.*  Yma eto mae Ioan yn sôn am sefyll yn ***hyderus.*** Mae’r hyder yma i sefyll o flaen Duw yn dod oddi wrth Iesu.

Adnod 22: Rhaid i ni beidio mynd yn ‘*carried away’* gyda’r syniad bod Duw am roi i ni *beth bynnag ofynnwn ni amdano,* gan feddwl bod hyn yn golygu mordaith i’r Caribî neu filiynau o bunnoedd.

*A dych chi ddim yn derbyn hyd yn oed pan dych chi yn gofyn,* ***am eich bod chi'n gofyn am y rheswm anghywir****! Dych chi ddim ond eisiau bodloni* ***eich awydd am bleser****. (Iago 4:3)*

Mae Duw yn gwrando ar weddïau ei bobl ac yn barod i’w hateb os ydyn nhw’n unol â’i ewyllys a’i fwriad ef.

Adnod 23: Dyma ddau orchymyn sydd mor syml i’w darllen a’u deall ac mor anodd i’w gweithredu ar adegau! Dyma pam mae Cristnogion angen gweddïo, a bydd Duw yn rhoi’r gallu iddyn nhw i garu ac i fod yn ffyddlon.

*“Daliwch ati i ofyn a byddwch yn ei gael; chwiliwch a byddwch yn dod o hyd iddo; curwch ar y drws a bydd yn cael ei agor. (Mathew 7:7)*

Adnod 24: Mae Cristnogion yn cael eu hail-eni drwy’r Ysbryd (edrychwch yn ôl ar 1 Ioan 3: 11-15 i gael mwy o fanylion). Mae’r Ysbryd yn cartrefu tu mewn i’r Cristion ac yn ei nerthu. Dyma eiriau Iesu yn Ioan 14: 15-17,

*Bydda i'n gofyn i'r Tad, a bydd e'n rhoi un arall fydd yn sefyll gyda chi ac yn aros gyda chi am byth – sef yr* ***Ysbryd*** *sy'n dangos y gwir i chi. Dydy'r byd ddim yn gallu ei dderbyn am fod y byd ddim yn ei weld nac yn ei nabod. Ond dych chi yn ei nabod am ei fod yn sefyll gyda chi ac am ei fod yn mynd i fod* ***ynoch*** *chi.*

**Meddwl mwy**

**Iago 5: 13-18:** Be ydyn ni’n dysgu am weddi yn yr adnodau yma?

**Ioan 15: 17-19**: Pam mae’r ‘byd’ yn casáu pobl Dduw? Sut mae Cristnogion i ymddwyn tuag at ei gilydd a pham?